Odločba Komisije

z dne 23. januarja 2002

o drugi spremembi Odločbe 2001/304/ES o označevanju in uporabi nekaterih proizvodov živalskega izvora v zvezi z Odločbo 2001/172/ES o nekaterih zaščitnih ukrepih glede slinavke in parkljevke v Združenem kraljestvu

(notificirano pod dokumentarno številko K(2002) 293)

(Besedilo velja za EGP)

(2002/49/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi [1], kakor je bila nazadnje spremenjena z Direktivo 92/118/EGS [2], in zlasti člena 10 Direktive,

ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga [3], kakor je bila nazadnje spremenjena z Direktivo 92/118/EGS, in zlasti člena 9 Direktive,

ob upoštevanju Direktive Sveta 64/433/EGS z dne 26. junija 1964 o zdravstvenih pogojih za proizvodnjo in trženje svežega mesa [4], kakor je bila nazadnje spremenjena z Direktivo 95/23/ES [5], in zlasti člena 6(1)(f) Direktive,

ob upoštevanju Direktive Sveta 77/99/EGS z dne 21. decembra 1976 o zdravstvenih problemih, ki vplivajo na proizvodnjo in trženje mesnih izdelkov in določenih drugih izdelkov živalskega izvora [6], kakor je bila nazadnje spremenjena z Direktivo Sveta 97/76/ES, in zlasti druge alinee člena 3(A)(7) Direktive,

ob upoštevanju naslednjega:

(1) Na osnovi poročil o izbruhih slinavke in parkljevke v Združenem kraljestvu je Komisija sprejela Odločbo 2001/740/ES z dne 19. oktobra 2001 o nekaterih zaščitnih ukrepih v zvezi s slinavko in parkljevko v Združenem kraljestvu [7], kakor je bila nazadnje spreme-njena z Odločbo 2002/37/ES [8].

(2) Odločba Komisije 2001/172/ES [9] ter naknadno odločbi 2001/356/ES [10] in 2001/740/ES so omejile odpošiljanje svežega mesa dovzetnih živali in mesnih izdelkov iz takšnega mesa iz Velike Britanije, razen če so izpolnjeni nekateri pogoji.

(3) Komisija je zato sprejela Odločbo 2001/304/ES z dne 11. aprila 2001 o označevanju in uporabi nekaterih proizvodov živalskega izvora v zvezi z Odločbo 2001/172/ES o nekaterih zaščitnih ukrepih glede slinavke in parkljevke v Združenem Kraljestvu [11], kakor je bila nazadnje spremenjena z Odločbo 2001/345/ES [12].

(4) Zadnji izbruh slinavke in parkljevke v Veliki Britaniji je bil zabeležen 30. septembra 2001, pred več kot tremi meseci, zaključen je bil serološki nadzor v Veliki Britaniji, ki se je izvajal zaradi utemeljitve sprostitve omejitev, povezanih z boleznijo.

(5) Izboljšano zdravstveno stanje živali sedaj dopušča odpravo večine omejitev, zlasti tistih, ki se uporabljajo pri odpošiljanju proizvodov živalskega izvora in večine živih živali dovzetnih vrst iz Velike Britanije.

(6) Zaradi varnosti pa je še vedno treba ohraniti strog nadzor pri odpošiljanju mesa in mesnih izdelkov, ki ne izpolnjujejo pogojev za trgovino in so dobljeni iz živali dovzetnih vrst, zaklanih med 1. februarjem 2001, dnevom, ko se je virus verjetno pojavil, in 23. aprilom 2001, dnevom, sporočenim skladno s členom 3 Odločbe 2001/304/ES.

(7) Odločbo 2001/304/ES je treba ustrezno spremeniti.

(8) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Odločba 2001/304/ES se spremeni:

1. V členu 1 se točka 1 nadomesti z:

"1. V skladu s členom 5(1) Direktive 72/461/EGS, sveže meso, ki ustreza pogojem iz člena 3 Direktive Sveta 64/433/EGS, pridobljeno iz goveda, ovc, koz in prašičev, sveže meso, ki ustreza pogojem iz člena 6 Direktive 91/495/EGS, pridobljeno iz drugih parkljarjev s poreklom iz Velike Britanije, in meso, predelano v Veliki Britaniji v obdobju od 1. februarja 2001 do dneva, ko stopi v veljavo ta odločba, se ne označi z oznako zdravstvene ustreznosti, predvideno v poglavju XI Priloge I k Direktivi 64/433/EGS ali v poglavju III Priloge I k Direktivi 91/495/EGS."

2. V členu 1 se točka 5 nadomesti z:

"5. Z odstopanjem od točke 1 je meso, ki izpolnjuje pogoje za odpošiljanje iz Velike Britanije v skladu z odločbami Komisije 2001/172/ES, 2001/356/ES ali 2001/740/ES lahko označeno z oznako zdravstvene ustreznosti, predvideno v poglavju XI Priloge I k Direktivi 64/433/EGS ali v poglavju III Priloge I k Direktivi 91/495/EGS."

3. V členu 2 se drugi pododstavek točke 1 nadomesti z:

"Z odstopanjem od prvega pododstavka so mesni izdelki, ki so obdelani po enem od postopkov iz člena 4(1) Direktive Sveta 80/215/EGS, ali ki so bili med pripravo po celotni snovi enotno podvrženi pH vrednosti manjši od 6, lahko označeni z oznako zdravstvene ustreznosti, predvideni v poglavju VI Priloge B k Direktivi 77/99/EGS."

Člen 2

Ta odločba je naslovljena na države članice.

V Bruslju, 23. januarja 2002

Za Komisijo

David Byrne

Član Komisije

[1] UL L 224, 18.8.1990, str. 29.

[2] UL L 62, 15.3.1993, str. 49.

[3] UL L 395, 30.12.1989, str. 13.

[4] UL 121, 29.7.1964, str. 2012/64. Direktiva, posodobljena z Direktivo 91/497/EGS (UL L 268, 24.9.1991, str. 69).

[5] UL L 243, 11.10.1995, str. 7.

[6] UL L 26, 31.1.1977, str. 85. Direktiva, posodobljena z Direktivo 92/5/EGS (UL L 57, 2.3.1992, str. 1).

[7] UL L 10, 16.1.1998, str. 25.

[8] UL L 277, 20.10.2001, str. 30.

[9] UL L 15, 17.1.2002, str. 34.

[10] UL L 62, 2.3.2001, str. 22.

[11] UL L 125, 5.5.2001, str. 46.

[12] UL L 104, 13.4.2001, str. 6.

--------------------------------------------------